Afrikaanse musiekgroep 'platgeslaan' ná diefstal | Maroela Media
Wit Kasteel (Foto: Verskaf)
Die Afrikaanse rockgroep Wit Kasteel sê hulle is "platgeslaan" nadat derduisende rande van hul toerusting uit 'n sekuriteitskompleks in Centurion by Die Hoewes gesteel is.
Waldemar Behr, een van die lede van die groep, het aan Maroela Media vertel hulle is in sak en as nadat al hul toerusting, met 'n geraamde waarde van R150 000, uit hul komplekswoonstel gesteel is.
"Ons kan dit nie glo nie. Omdat almal deur die dag werk, was niemand tuis nie. Reinhard het egter so omstreeks 15:30 by die huis aangekom en gesien die hekkie staan oop," het Waldemar vertel.
Beeldmateriaal van die sekuriteitskameras (Foto: Verskaf)
Hy het gesê hulle maak dié toerusting sedert die groep in 2012 gestig is, bymekaar. "Die toerusting is duur en ons kon uiteindelik ons eie gebruik. Nou kom iemand en vat dit weer van ons."
Die hele voorval is op sekuriteitskameras vasgevang. "Dis die ergste van alles. Die mense het presies geweet waar sit die kameras en hoe hulle hulle gesigte moet vermom," het hy verduidelik.
"Mens sien 'n man by die hek inkom, deur die kompleks snuffel en weer uitgaan. Later kom hy terug saam met ander ouens in 'n silwer Polo en dan gaan hy weer uit. Dan sien jy hoe 'n rooi Corsa-bakkie met nommerplate 'n paar keer verby die hek ry, voordat hy die nommerplate afhaal en inkom. Hulle was van omstreeks 11:00 tot 14:00 besig en niemand het iets gesien nie."
Die groep sê hoewel dié diefstal hulle kniehalter, gaan hulle beslis voort met beplande konserte en optredes. Hulle het ook gedeeltelike versekering op dié toerusting, en wag vir die versekering om die saak af te handel. "Dit is 'n probleem, maar ons sal plan maak. Ons is nie van plan om enigiets te kanselleer nie."
Datums vir die groep se opkomende optredes:
29 Junie – Rock Rumoer: Innibos
1 Julie – Die Stoep (Nelspruit)
15 Julie – Rafters Pub & Grill (Pretoria)
16 Julie – Aandklas (Pretoria)
17 Julie – iBar (Pretoria)
20 Augustus – Montana Traders (Pretoria)
Besoek die groep se Facebook-blad en webwerf vir meer inligting. Kyk ook die video wat die groep oor die voorval gemaak het.
Ja hel, dis mos Suid Afrika onthou.. dis om van siek te word…as iemand dalk n fonds stig, ek sal bydra
Ek voel vir julle manne……..die berig praat van n sekuriteits kompleks………………watse sekuriteit…My raad is julle dagvaar die sekuriteit van die kompleks vir julle skade…as dit n interne sekuriteit is dagvaar die Body Corporate……………hierdie was n inside job………..mens ry nie net sommer sou n hoop equipment van R150000 n paar keer in en uit die kompleks en niemand merk onraad of stop die skelms nie…….
Ria du Barry
Ai… dis so jammer.
cobusp ek stem volkome saam met jou. "Nail" hulle manne. Dit sal hulle leer om hulle werk deeglik te doen.